Man steel glo by hof tydens verskyning(Argieffoto) ’n Man is Maandag by die Durbanse landdroshof in hegtenis geneem nadat hy na bewering probeer het om ’n rekenaar in die hofgebou te steel. Die 48-jarige man was ten tyde van die voorval by die hof om op ŉ onverwante aanklag van huisroof te verskyn. Dis glo nie die eerste keer dat die man by regeringskantore steel nie. Kol. Thembeka Mbele, polisiewoordvoerder, sê ’n hofordonnans het omstreeks 14:00 opgemerk hoe iemand ŉ rekenaar uit ’n kantoor by die hof verwyder. Personeel het die man voorgekeer waarna hy beweer het dat hy ’n tegnikus is wat aangestel is om die hof se rekenaars te herstel. Hulle het egter onraad vermoed en die polisie ontbied. Die man is ondervra waarna hulle besef het die man is eintlik ’n vermeende bedrieër wat glo by regeringskantore steel onder die voorwendsel dat hy ŉ tegnikus is. Daar sal nou ondersoek ingestel word om vas te stel of die man verbind kan word met ander voorvalle in die Durbanse sakesentrum en omliggende gebiede nie, sê Mbele.